title: Απόφαση (ΚΕΠΠΑ) 2016/2383 του Συμβουλίου, της 21ης Δεκεμβρίου 2016, σχετικά με την ενωσιακή υποστήριξη των δραστηριοτήτων του Διεθνούς Οργανισμού Ατομικής Ενέργειας στους τομείς της πυρηνικής ασφάλειας και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

text:
               23.12.2016

               EL

               Επίσημη Εφημερίδα της Ευρωπαϊκής Ένωσης

               L 352/74

         ΑΠΌΦΑΣΗ (ΚΕΠΠΑ) 2016/2383 ΤΟΥ ΣΥΜΒΟΥΛΊΟΥ
   της 21ης Δεκεμβρίου 2016
   σχετικά με την ενωσιακή υποστήριξη των δραστηριοτήτων του Διεθνούς Οργανισμού Ατομικής Ενέργειας στους τομείς της πυρηνικής ασφάλειας και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 12 Δεκεμβρίου 2003 το Ευρωπαϊκό Συμβούλιο ενέκρινε τη στρατηγική της Ευρωπαϊκής Ένωσης κατά της διάδοσης όπλων μαζικής καταστροφής («στρατηγική»), η οποία περιλαμβάνει, στο κεφάλαιο III, κατάλογο μέτρων που είναι ανάγκη να ληφθούν τόσο εντός της Ένωσης όσο και σε τρίτες χώρες για την καταπολέμηση της διάδοσης αυτής.

               (2)

               Η Ένωση υλοποιεί τη στρατηγική ενεργώς και θέτει σε εφαρμογή τα μέτρα που απαριθμούνται στο κεφάλαιο III αυτής, ιδίως μέσω της διάθεσης χρηματοοικονομικών πόρων για την υποστήριξη συγκεκριμένων σχεδίων που εκτελούνται από πολυμερή όργανα, όπως ο Διεθνής Οργανισμός Ατομικής Ενέργειας (ΔΟΑΕ).

               (3)

               Στις 17 Νοεμβρίου 2003 το Συμβούλιο υιοθέτησε την κοινή θέση 2003/805/ΚΕΠΠΑ (1) για την καθολική ισχύ και επίρρωση των πολυμερών συμφωνιών στον τομέα της μη διάδοσης των όπλων μαζικής καταστροφής καθώς και των φορέων τους. Η εν λόγω κοινή θέση έχει ως στόχο, μεταξύ άλλων, την προώθηση της σύναψης γενικών συμφωνιών διασφαλίσεων του ΔΟΑΕ και πρόσθετων πρωτοκόλλων και δεσμεύει την Ένωση να αναλάβει έργο προκειμένου οι γενικές συμφωνίες διασφαλίσεων και τα πρόσθετα πρωτόκολλα να καταστούν πρότυπο για το σύστημα εξακρίβωσης του ΔΟΑΕ.

               (4)

               Στις 17 Μαΐου 2004 το Συμβούλιο υιοθέτησε την κοινή δράση 2004/495/ΚΕΠΠΑ (2) σχετικά με την υποστήριξη των δραστηριοτήτων του ΔΟΑΕ δυνάμει του προγράμματός του για την πυρηνική ασφάλεια και στο πλαίσιο της εφαρμογής της στρατηγικής.

               (5)

               Στις 18 Ιουλίου 2005 το Συμβούλιο υιοθέτησε την κοινή δράση 2005/574/ΚΕΠΠΑ (3) σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής.

               (6)

               Στις 12 Ιουνίου 2006 το Συμβούλιο υιοθέτησε την κοινή δράση 2006/418/ΚΕΠΠΑ (4) σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής.

               (7)

               Στις 14 Απριλίου 2008 το Συμβούλιο εξέδωσε την κοινή δράση 2008/314/ΚΕΠΠΑ (5) σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής.

               (8)

               Στις 27 Σεπτεμβρίου 2010 το Συμβούλιο εξέδωσε την απόφαση 2010/585/ΚΕΠΠΑ (6) σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής.

               (9)

               Στις 21 Οκτωβρίου 2013 το Συμβούλιο εξέδωσε την απόφαση 2013/517/ΚΕΠΠΑ (7) σχετικά με την ενωσιακή υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής.

               (10)

               Στις 8 Μαΐου 2016 τέθηκε σε ισχύ η τροποποίηση της σύμβασης για τη φυσική προστασία του πυρηνικού υλικού και των πυρηνικών εγκαταστάσεων (ΤΣΦΠΠΥ). Η Ένωση και τα κράτη μέλη της προώθησαν την τροποποίηση, μέσω της διπλωματικής οδού και της χρηματοδότησης των σχετικών δραστηριοτήτων του ΔΟΑΕ. Μετά την έναρξη ισχύος της θα χρειαστεί να καταβληθούν συνεχείς προσπάθειες ώστε να εξασφαλιστεί η εθνική εφαρμογή και η καθολική ισχύς της ΤΣΦΠΠΥ.

               (11)

               Ο ΔΟΑΕ επιδιώκει τους ίδιους στόχους όπως εκτίθενται στις αιτιολογικές σκέψεις 3 έως 10 μέσω της εφαρμογής του σχεδίου του για την πυρηνική ασφάλεια, το οποίο χρηματοδοτείται εξολοκλήρου με εθελοντικές συνεισφορές στο ταμείο για την πυρηνική ασφάλεια του ΔΟΑΕ.

               (12)

               Η Ένωση είναι προσηλωμένη στην ενίσχυση της πυρηνικής ασφάλειας σε παγκόσμιο επίπεδο και είναι έτοιμη να συνεχίσει τη βοήθειά της προς τρίτες χώρες στον εν λόγω τομέα. Η Ένωση εκφράζει ικανοποίηση για τις πρόσφατες ενέργειες σχετικά με την ενίσχυση του προγράμματος του ΔΟΑΕ για την πυρηνική ασφάλεια, καθώς και της Διεθνούς διάσκεψης για την πυρηνική ασφάλεια: δεσμεύσεις και δράσεις, που διοργάνωσε ο ΔΟΑΕ από τις 5 έως τις 9 Δεκεμβρίου 2016. Η Ένωση στοχεύει στη διατήρηση της βιωσιμότητας και της αποτελεσματικότητας της εφαρμογής των κοινών δράσεων 2004/495/ΚΕΠΠΑ, 2005/574/ΚΕΠΠΑ, 2006/418/ΚΕΠΠΑ και 2008/314/ΚΕΠΠΑ και της απόφασης 2010/585/ΚΕΠΠΑ για τη στήριξη των σχεδίων του ΔΟΑΕ για την πυρηνική ασφάλεια («προηγούμενες κοινές δράσεις και αποφάσεις») και είναι αποφασισμένη να παράσχει περαιτέρω υποστήριξη ενόψει της έγκρισης του σχεδίου του ΔΟΑΕ για την πυρηνική ασφάλεια για το διάστημα 2018-2021. Θα υπάρξει στενός συντονισμός με την πρωτοβουλία των χημικών, βιολογικών, ακτινολογικών και πυρηνικών (ΧΒΑΠ) κέντρων αριστείας της ΕΕ, καθώς και με άλλες πρωτοβουλίες και προγράμματα, ώστε να αποφευχθούν οι αλληλεπικαλύψεις και να μεγιστοποιηθεί η σχέση κόστους — αποτελεσματικότητας όπως και η συνεχιζόμενη μείωση των κινδύνων.

               (13)

               Η τεχνική εφαρμογή της παρούσας απόφασης θα πρέπει να ανατεθεί στον ΔΟΑΕ, ο οποίος, με βάση τη μακροχρόνια και ευρέως αναγνωρισμένη τεχνογνωσία του στον τομέα της πυρηνικής ασφάλειας, θα μπορούσε να ενισχύσει σημαντικά τις σχετικές ικανότητες στις χώρες-στόχους. Τα σχέδια, όπως υποστηρίζονται από την Ένωση, μπορούν να χρηματοδοτηθούν μόνο με εθελοντικές συνεισφορές στο ταμείο για την πυρηνική ασφάλεια του ΔΟΑΕ. Αυτές οι συνεισφορές που θα παρέχει η Ένωση θα είναι ουσιαστικές, ώστε ο ΔΟΑΕ να είναι σε θέση να διαδραματίσει καίριο ρόλο στον τομέα της πυρηνικής ασφάλειας, υποστηρίζοντας τις προσπάθειες των χωρών να εκπληρώσουν τις υποχρεώσεις τους όσον αφορά την πυρηνική ασφάλεια.

               (14)

               Η ευθύνη για την πυρηνική ασφάλεια στο εσωτερικό ενός κράτους ανήκει εξολοκλήρου στο κράτος αυτό,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τον σκοπό της άμεσης υλοποίησης στην πράξη ορισμένων στοιχείων της στρατηγικής, η Ένωση υποστηρίζει τις δραστηριότητες του ΔΟΑΕ που διεξάγονται στον τομέα της πυρηνικής ασφάλειας με σκοπό την προώθηση των ακόλουθων στόχων:

               α)

               να επιτευχθεί πρόοδος προς την κατεύθυνση της καθολικής ισχύος των διεθνών μέτρων για τη μη διάδοση και την πυρηνική ασφάλεια·

               β)

               να βοηθηθούν τα κράτη στη δημιουργία εγχώριας τεχνικής και επιστημονικής ικανότητας και ικανότητας σε ανθρώπινο δυναμικό, οι οποίες είναι απαραίτητες για την αποτελεσματική και βιώσιμη πυρηνική ασφάλεια·

               γ)

               να ενισχυθούν οι ικανότητες των κρατών μελών να προβλέπουν, να ανιχνεύουν, να ανταποκρίνονται και να προστατεύουν τους ανθρώπους, την ιδιοκτησία, το περιβάλλον και την κοινωνία από εγκληματικές ή εκ προθέσεως μη εξουσιοδοτημένες πράξεις με αντικείμενο πυρηνικά ή άλλα ραδιενεργά υλικά εκτός ρυθμιστικού ελέγχου·

               δ)

               να ενισχυθούν ο εντοπισμός και η αντιμετώπιση της παράνομης διακίνησης πυρηνικών και άλλων ραδιενεργών υλικών·

               ε)

               να εξασφαλιστεί η ασφάλεια των υπολογιστών στον πυρηνικό τομέα·

               στ)

               να ενισχυθεί η ασφάλεια των ραδιενεργών πηγών, να μεταφερθούν σε ασφαλή και ακίνδυνη αποθήκευση στις χώρες που έχουν ανάγκη υποστήριξης, μεταξύ άλλων μέσω επαναπατρισμού στη χώρα προέλευσης ή στον προμηθευτή·

               ζ)

               να ενισχυθεί η φυσική προστασία των πυρηνικών και άλλου ραδιενεργού υλικού.

         2.   Τα σχέδια έχουν ως στόχο:

               α)

               τη διασφάλιση της βιωσιμότητας και της αποτελεσματικότητας της υποστήριξης που έχει παρασχεθεί με προηγούμενες κοινές δράσεις και αποφάσεις·

               β)

               την ενίσχυση της εγχώριας υποδομής υποστήριξης της πυρηνικής ασφάλειας των κρατών·

               γ)

               την ενίσχυση του νομοθετικού και κανονιστικού πλαισίου των κρατών·

               δ)

               την ενίσχυση των συστημάτων και μέτρων πυρηνικής ασφάλειας για πυρηνικά και άλλα ραδιενεργά υλικά·

               ε)

               την ενίσχυση της θεσμικής υποδομής και ικανότητας των κρατών να αντιμετωπίζουν πυρηνικά και ραδιενεργά υλικά εκτός ρυθμιστικού ελέγχου·

               στ)

               την ενίσχυση της απόκρισης και της ανθεκτικότητας των κρατών ως προς το έγκλημα στον κυβερνοχώρο και τον μετριασμό των επιπτώσεών του στην πυρηνική ασφάλεια·

               ζ)

               την ενίσχυση των δυνατοτήτων εκπαίδευσης και της κατάρτισης στον τομέα της πυρηνικής ασφάλειας·

               η)

               την εξασφάλιση στοχοθετημένης και συνεχούς υποστήριξης για την εφαρμογή και την καθολική ισχύ της τροποποίησης της σύμβασης για τη φυσική προστασία του πυρηνικού υλικού και των πυρηνικών εγκαταστάσεων.

         3.   Η επεξεργασία της παρούσας απόφασης βασίζεται στις πληροφορίες που διατίθενται ήδη στον ΔΟΑΕ και στα αποτελέσματα των αποστολών που διεξήχθησαν στο πλαίσιο προηγούμενων κοινών δράσεων και αποφάσεων.
   4.   Στο παράρτημα παρατίθεται λεπτομερής περιγραφή των σχεδίων. Οι κατάλογοι των χωρών-στόχων θα βασίζονται στον ορισμό των αναγκών μετά από ανάλυση των υφιστάμενων ελλείψεων, όπως αποτυπώνονται στα τρέχοντα ολοκληρωμένα σχέδια στήριξης της πυρηνικής ασφάλειας (INSSP), ή μετά από πρόταση που έχει εγκρίνει η Γραμματεία του ΔΟΑΕ. Οι κατάλογοι των δικαιούχων χωρών και των υποπεριφερειών θα πρέπει να καθοριστούν από τα κράτη μέλη της Ένωσης σε συνεννόηση με τον ΔΟΑΕ.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ΥΕ») είναι αρμόδιος για την εφαρμογή της παρούσας απόφασης.
   2.   Τα σχέδια που αναφέρονται στο άρθρο 1 παράγραφος 2 υλοποιούνται από τον ΔΟΑΕ ως φορέα υλοποίησης. Ο ΔΟΑΕ εκτελεί την αποστολή αυτή με ευθύνη του ΥΕ. Για τον εν λόγω σκοπό, ο ΥΕ συνομολογεί τις αναγκαίες ρυθμίσεις με τον ΔΟΑΕ.
   Άρθρο 3
   1.   Το ποσό δημοσιονομικής αναφοράς για την εκτέλεση των σχεδίων που αναφέρονται στο άρθρο 1 παράγραφος 2 ανέρχεται σε 9 361 204,23 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται στον προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Για τον εν λόγω σκοπό συνάπτει χρηματοδοτική συμφωνία με τον ΔΟΑΕ. Η χρηματοδοτική συμφωνία ορίζει ότι ο ΔΟΑΕ εξασφαλίζει προβολή της συνεισφοράς της Ένωσης ανάλογη προς το ύψος της.
   4.   Η Επιτροπή επιδιώκει τη σύναψη της χρηματοδοτικής συμφωνίας της παραγράφου 3 το συντομότερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή, καθώς και για την ημερομηνία σύναψης της χρηματοδοτικής συμφωνίας.
   Άρθρο 4
   1.   Ο YE υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών εκθέσεων που εκπονεί ο ΔΟΑΕ. Οι εκθέσεις αυτές αποτελούν τη βάση για την αξιολόγηση από το Συμβούλιο.
   2.   Η Επιτροπή παρέχει πληροφορίες σχετικά με τις χρηματοδοτικές πτυχές της υλοποίησης των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημερομηνία της έκδοσής της.
   2.   Η παρούσα απόφαση λήγει τριάντα έξι μήνες μετά την ημερομηνία σύναψης της χρηματοδοτικής συμφωνίας μεταξύ της Επιτροπής και του ΔΟΑΕ ή δώδεκα μήνες μετά την ημερομηνία της έκδοσής της, εάν δεν έχει συναφθεί χρηματοδοτική συμφωνία πριν από την εν λόγω ημερομηνία.

      Βρυξέλλες, 21 Δεκεμβρίου 2016.

            Για το Συμβούλιο

            Ο Πρόεδρος

         M. LAJČÁK

      (1)  Κοινή θέση 2003/805/ΚΕΠΠΑ του Συμβουλίου, της 17ης Νοεμβρίου 2003, για την καθολική ισχύ και επίρρωση των πολυμερών συμφωνιών στον τομέα της μη διάδοσης των όπλων μαζικής καταστροφής καθώς και των φορέων τους (ΕΕ L 302 της 20.11.2003, σ. 34).

      (2)  Κοινή δράση 2004/495/ΚΕΠΠΑ του Συμβουλίου, της 17ης Μαΐου 2004, σχετικά με την υποστήριξη των δραστηριοτήτων του ΔΟΑΕ δυνάμει του προγράμματός του για την πυρηνική ασφάλεια και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 182 της 19.5.2004, σ. 46).

      (3)  Κοινή δράση 2005/574/ΚΕΠΠΑ του Συμβουλίου, της 18ης Ιουλίου 2005, σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 193 της 23.7.2005, σ. 44).

      (4)  Κοινή δράση 2006/418/ΚΕΠΠΑ του Συμβουλίου, της 12ης Ιουνίου 2006, σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφαλείας και της εξακρίβωσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 165 της 17.6.2006, σ. 20).

      (5)  Κοινή δράση 2008/314/ΚΕΠΠΑ του Συμβουλίου, της 14ης Απριλίου 2008, σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 107 της 17.4.2008, σ. 62).

      (6)  Απόφαση 2010/585/ΚΕΠΠΑ του Συμβουλίου, της 27ης Σεπτεμβρίου 2010, σχετικά με την υποστήριξη των δραστηριοτήτων του ΔΟΑΕ στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 259 της 1.10.2010, σ. 10).

      (7)  Απόφαση 2013/517/ΚΕΠΠΑ του Συμβουλίου, της 21ης Οκτωβρίου 2013, σχετικά με την ενωσιακή υποστήριξη των δραστηριοτήτων του Διεθνούς Οργανισμού Ατομικής Ενέργειας στους τομείς της πυρηνικής ασφάλειας και της εξακρίβωσης και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 281 της 23.10.2013, σ. 6).

      ΠΑΡΑΡΤΗΜΑ
      Υποστήριξη της Ένωσης προς δραστηριότητες του ΔΟΑΕ στους τομείς της πυρηνικής ασφάλειας στο πλαίσιο της υλοποίησης της στρατηγικής της ΕΕ κατά της διάδοσης όπλων μαζικής καταστροφής
      Επιλεξιμότητα και επιλογή δικαιούχων κρατών
      Στα κράτη που μπορούν να δεχθούν υποστήριξη στο πλαίσιο της παρούσας απόφασης περιλαμβάνονται όλα τα κράτη μέλη του ΔΟΑΕ που έχουν ανάγκη υποστήριξης στον τομέα της πυρηνικής ασφάλειας, εφόσον λάβει απόφαση η Ένωση, βάσει πρότασης του ΔΟΑΕ. Ο ΔΟΑΕ μπορεί να υποβάλλει τροποποιήσεις στις προτάσεις, γραπτώς, στην Ένωση, εκθέτοντας αιτιολόγηση των προτεινόμενων μεταβολών. Οι μεταβολές θα υλοποιηθούν αφού συμφωνήσει η Ένωση. Η επιλογή των δικαιούχων κρατών («δικαιούχες χώρες») που αναφέρονται στην παρούσα απόφαση θα πρέπει να βασίζεται στις εκτιμήσεις και στα στοιχεία που βρίσκονται ήδη στη διάθεση του ΔΟΑΕ και που αποκτήθηκαν επίσης δυνάμει προηγούμενων αποφάσεων του Συμβουλίου και σε διαβούλευση με τα αρμόδιες υπηρεσίες του Συμβουλίου, με σκοπό να εξασφαλισθεί ο μέγιστος αντίκτυπος της δράσης. Στενός συντονισμός με την πρωτοβουλία κέντρων αριστείας, με σχέδια που χρηματοδοτούνται από την Ευρωπαϊκή Επιτροπή καθώς και με άλλα πρωτοβουλίες και προγράμματα θα αναληφθούν για να αποφευχθούν αλληλοεπικαλύψεις και να μεγιστοποιηθεί η σχέση κόστους — αποτελεσματικότητας και η συνεχιζόμενη μείωση των κινδύνων, μέσω συνεδριάσεων της διοίκησης της πρωτοβουλίας των ΧΒΑΠ κέντρων αριστείας της ΕΕ κατά τις ετήσιες συναντήσεις μεταξύ του Κοινού Κέντρου Ερευνών και της Γραμματείας του ΔΟΑΕ και στο περιθώριο της ετήσιας ολομέλειας των κέντρων υποστήριξης πυρηνικής ασφάλειας (ΚΥΠΑ). Η χρήση πόρων για συγκεκριμένες δραστηριότητες θα είναι σύμφωνη με τις προτεραιότητες της Ένωσης και θα υπόκειται σε τακτική προηγούμενη διαβούλευση. Ορισμένες δραστηριότητες όπως περιφερειακά μαθήματα κατάρτισης (ΠΜΚ) και διεθνή μαθήματα κατάρτισης (ΔΜΚ) θα φιλοξενούνται από χώρες μη δικαιούχες. Αυτό αποτελεί συνεισφορά του κράτος υποδοχής στις δραστηριότητες του ΔΟΑΕ.
      Κάθε σχέδιο περιλαμβάνει κατάλογο πιθανών δικαιούχων χωρών συμφωνημένο μεταξύ της Ένωσης και του ΔΟΑΕ. Τα σχέδια θα υλοποιηθούν στα επιλεγμένα κράτη των εν λόγω περιφερειών και μπορούν να περιλαμβάνουν δραστηριότητες στους ακόλουθους τομείς:

                  1.

                  βιωσιμότητα και αποτελεσματικότητα της στήριξης που έχει παρασχεθεί με προηγούμενες κοινές δράσεις και αποφάσεις·

                  2.

                  ενίσχυση της εγχώριας υποδομής υποστήριξης της πυρηνικής ασφάλειας των κρατών·

                  3.

                  ενίσχυση του νομοθετικού και ρυθμιστικού πλαισίου των κρατών·

                  4.

                  ενίσχυση των συστημάτων και μέτρων πυρηνικής ασφάλειας για πυρηνικά και άλλα ραδιενεργά υλικά·

                  5.

                  ενίσχυση της θεσμικής υποδομής και ικανότητας των κρατών να αντιμετωπίζουν πυρηνικά και ραδιενεργά υλικά εκτός ρυθμιστικού ελέγχου·

                  6.

                  ενίσχυση της απόκρισης και της ανθεκτικότητας των κρατών στο κυβερνοέγκλημα και μετριασμός των επιπτώσεών του στην εθνική και πυρηνική ασφάλεια·

                  7.

                  αντιμετώπιση της ασφάλειας ραδιενεργών πηγών μέσω επαναπατρισμού της πηγής·

                  8.

                  προληπτικά και προστατευτικά μέτρα κατά απειλών εκ των έσω και λογιστική και έλεγχος πυρηνικών υλικών.

            I.   ΣΧΕΔΙΑ
      Σχέδιο 1:
      Υποστήριξη για την υλοποίηση της ΤΣΦΠΠΥ
      Η ΤΣΦΠΠΥ τέθηκε σε ισχύ στις 8 Μαΐου 2016. Καθιστά νομικά υποχρεωτικό για τα κράτη να θεσπίζουν, να υλοποιούν και να διατηρούν κατάλληλο καθεστώς υλικής προστασίας με βάση 12 θεμελιώδεις αρχές, εφαρμοστέες επί πυρηνικού υλικού και πυρηνικών εγκαταστάσεων υπό τη δικαιοδοσία τους σε ειρηνική εγχώρια χρήση, αποθήκευση και μεταφορά. Το σχέδιο θα επικεντρωθεί στην υλοποίηση, στην ανάπτυξη ικανοτήτων και στην καθολίκευση της ΤΣΦΠΠΥ. Καθιστά επίσης νομικά υποχρεωτικό για τα κράτη μέρη να προστατεύουν πυρηνικές εγκαταστάσεις και υλικά σε ειρηνική εγχώρια χρήση και αποθήκευση, καθώς και μεταφορά, και προβλέπει διεύρυνση της συνεργασίας μεταξύ και εντός των κρατών ως προς επείγοντα μέτρα εντοπισμού και ανάκτησης πυρηνικού υλικού σε περίπτωση κλοπής ή απώλειας, μετριάζει τις ραδιενεργές επιπτώσεις τυχόν δολιοφθοράς και αποτρέπει και καταπολεμά συναφή αδικήματα.
      Σκοποί του σχεδίου:

                  —

                  υποστήριξη για την υλοποίηση της ΤΣΦΠΠΥ,

                  —

                  να ενισχύσει το εθνικό νομοθετικό και ρυθμιστικό πλαίσιο, καθώς και την ικανότητα των κρατών να αναπτύσσουν περιφερειακές ανταλλαγές βέλτιστων πρακτικών, όπως αυτές εφαρμόζονται σε κάθε αρχή που εμπλέκεται στην ασφάλεια πυρηνικών υλικών, είτε υπό ρυθμιστικό έλεγχο είτε εκτός ρυθμιστικού ελέγχου,

                  —

                  να παράσχει στα κράτη οικονομικώς αποδοτικά μέσα για να τα βοηθήσει να εκπληρώσουν εθνικές, περιφερειακές και διεθνείς υποχρεώσεις και να θεσπίσουν δεσμευτικές και διεθνείς νομικές πράξεις,

                  —

                  να ενισχύσει περαιτέρω τη διεθνή συνεργασία για να θεσπιστούν, σύμφωνα με το εθνικό δίκαιο κάθε κράτους και εντός της ΤΣΦΠΠΥ, αποτελεσματικά μέτρα για την υλική προστασία πυρηνικών υλικών και πυρηνικών εγκαταστάσεων.

            Περιγραφή του σχεδίου:

                  —

                  δραστηριότητες που προσδιορίζονται σε INSSP σε δέκα κράτη σχετικά με την υλοποίηση υποχρεώσεων βάσει της ΤΣΦΠΠΥ θα μετασχηματιστούν σε συγκεκριμένες ενέργειες. Θα οριστούν ορόσημα για την αντιμετώπιση των σχετικών ζητημάτων που να οδηγούν σε βιώσιμες λύσεις ώστε τα κράτη να ενισχύσουν τα εθνικά τους συστήματα πυρηνικής ασφάλειας. Συμφωνημένα χρονοδιαγράμματα και δεσμεύσεις θα εξασφαλίσουν πλήρη υλοποίηση των έργων,

                  —

                  αναθεώρηση υλικού των μαθημάτων: πρόκειται να αναπτυχθούν νέες εκπαιδευτικές ασκήσεις για καλύτερη κατανόηση εκ μέρους του κοινού.

            Αναμενόμενα αποτελέσματα του σχεδίου:

                  —

                  αύξηση ικανοτήτων σε κράτη για να εκπληρώσουν τις υποχρεώσεις τους βάσει της ΤΣΦΠΠΥ,

                  —

                  έναρξη περαιτέρω ανάπτυξης και βελτίωσης του ρυθμιστικού πλαισίου για υλική προστασία,

                  —

                  κατάρτιση εγγράφου κατευθύνσεων προς χρήση από τα κράτη για να αναπτύξουν εθνικές ικανότητες ρύθμισης, επανεξέτασης και αξιολόγησης και για την επιθεώρηση πυρηνικών εγκαταστάσεων για να εξασφαλίζεται πυρηνική ασφάλεια κατά τη διάρκεια του κύκλου ζωής μιας πυρηνικής εγκατάστασης.

            Σχέδιο 2:
      Βιώσιμο σχέδιο
      Το προτεινόμενο βιώσιμο σχέδιο βασίζεται στις εντατικές εργασίες για το πλαίσιο αρχιτεκτονικών ανίχνευσης που χρηματοδοτούνται από την απόφαση 2013/517/ΚΕΠΠΑ. Προκύπτει από τις τέσσερις αποστολές εκτίμησης αντικτύπου σχετικά με τις προηγούμενες κοινές δράσεις και αποφάσεις που πραγματοποιήθηκαν στην Κούβα, την Ινδονησία, την Ιορδανία, τον Λίβανο, τη Μαλαισία και το Βιετνάμ. Τα εν λόγω έξι κράτη ζήτησαν στήριξη του ΔΟΑΕ στα INSSP τους σχετικά με το παρόν σχέδιο.
      Το σχέδιο επιδιώκει να παράσχει εργαλεία για υποστήριξη της αρχιτεκτονικής προς ανίχνευση πυρηνικής ασφάλειας, δηλαδή του ολοκληρωμένου συνόλου συστημάτων και μέτρων πυρηνικής ασφάλειας, βάσει του κατάλληλου νομικού και ρυθμιστικού πλαισίου που απαιτείται για να υλοποιηθεί η εθνική στρατηγική για την ανίχνευση πυρηνικών και άλλων ραδιενεργών υλικών εκτός ρυθμιστικού ελέγχου. Το προτεινόμενο σχέδιο συνάδει με τη στήριξη που ήδη παρέχεται από την Ένωση στην παράδοση εξοπλισμού ανίχνευσης, όπως συστημάτων ανίχνευσης ακτινοβολίας (RPMs) και φορητού εξοπλισμού.
      2.1.   Εργαλεία κατάρτισης στη συντήρηση
      Σκοποί του σχεδίου:

                  —

                  να βοηθήσει τα κράτη να εξασφαλίσουν τη διαθεσιμότητα ιθαγενούς τεχνικής και επιστημονικής στήριξης και την ανάπτυξη ανθρώπινου δυναμικού απαραίτητου για αποτελεσματική, βιώσιμη πυρηνική ασφάλεια,

                  —

                  να διασφαλίσει βέλτιστη χρήση και ορθή συντήρηση του εξοπλισμού που δωρήθηκε από την Ένωση καθ' όλη τη διάρκεια του κύκλου ζωής του.

            Περιγραφή του σχεδίου:

                  —

                  η ορθή συντήρηση αποτελεί βασικό παράγοντα για τον εντοπισμό και την απόκριση σε κλοπή, δολιοφθορά, μη εξουσιοδοτημένη πρόσβαση, παράνομη μεταφορά ή άλλη κακόβουλη πράξη που συνδέεται με πυρηνικό υλικό, άλλες ραδιενεργές ουσίες ή τις σχετικές τους εγκαταστάσεις. Θα δημιουργηθούν εργαλεία κατάρτισης στη συντήρηση για εξοπλισμό ανίχνευσης (συστήματα ανίχνευσης ακτινοβολίας και φορητές μονάδες). Θα αναπτυχθούν μακέτες εργαλείων με σκοπό την ειδική εκπαίδευση επί της διατήρησής τους, επιπλέον της ορθής τους χρήσης,

                  —

                  κατάρτιση για τη συντήρηση του εξοπλισμού ανίχνευσης.

            Αναμενόμενα αποτελέσματα του σχεδίου:

                  —

                  να διατηρήσει τη στήριξη που παρέχει ο ΔΟΑΕ για την υλοποίηση του πλαισίου αρχιτεκτονικής ανίχνευσης,

                  —

                  να εγγυηθεί ότι εκπαιδευτικό υλικό είναι διαθέσιμο και χρησιμοποιείται για να στηρίξει την κατάρτιση κάθε νέου ενδιαφερόμενου μέλους του προσωπικού· πρότυπο υλικό κατάρτισης θα τεθεί στη διάθεση των κρατών μελών της Ένωσης μέσω της ομάδας εργασίας του Συμβουλίου για τη μη διάδοση (CONOP),

                  —

                  να διασφαλιστεί ότι εξοπλισμός ανίχνευσης μπορεί να διατηρείται σε λειτουργία από τις αρχές στις δικαιούχες χώρες για τη μέγιστη διάρκεια.

            2.2.   Εργαλεία λογισμικού που χρησιμοποιούνται για ρυθμιστικούς φορείς
      Η ενημέρωση είναι ζωτικής σημασίας για την αποτελεσματική λειτουργία των RPMs. Η ανάπτυξη κοινών μορφοτύπων δεδομένων και πρωτοκόλλων δοκιμής επιτρέπει την αποτελεσματική επικοινωνία μεταξύ πολλαπλών υπευθύνων λειτουργίας. Η ενσωμάτωση δεδομένων από μέσα ανίχνευσης όπως RPMs που προέρχονται από διαφορετικούς παρόχους σε δίκτυα πληροφοριών αποτελεί σημαντικό στοιχείο της ανάπτυξης ενός αποτελεσματικού συνολικού συστήματος ανίχνευσης. Το παρόν σχέδιο θα μπορούσε να βοηθήσει τα κράτη να βελτιώσουν σημαντικά την επιχειρησιακή τους αποτελεσματικότητα, ενσωματώνοντας σύστημα ανίχνευσης σε εθνικά δίκτυα μερισμού δεδομένων. Η ανταλλαγή πληροφοριών μεταξύ θέσης και υπευθύνων λειτουργίας μπορεί να μειώσει διπλές επιθεωρήσεις και να ξεκαθαρίσει γρήγορα αθώα και εσφαλμένα σήματα συναγερμού που συνδέονται με πολλά παθητικά συστήματα ανίχνευσης.
      Το παρόν σχέδιο θα υλοποιήσει ένα ολοκληρωμένο σύστημα μέσω εργαλείων λογισμικού για να βελτιώσει τη διαδικασία ανάλυσης και να προσφέρει συστάσεις για κατάλληλο εξοπλισμό. Η ανατροφοδότηση από τον ρυθμιστικό φορέα προς τοπικό σταθμό RPM θα αυξήσει την αποτελεσματικότητα του συστήματος και θα βελτιώσει το έργο των αξιωματούχων της πρώτης γραμμής (FLO).
      Σκοποί του σχεδίου:

                  —

                  να βοηθήσει τα κράτη να εξασφαλίσουν τη διαθεσιμότητα ιθαγενούς τεχνικής και επιστημονικής στήριξης και την ανάπτυξη ανθρώπινου δυναμικού απαραίτητου για αποτελεσματική, βιώσιμη πυρηνική ασφάλεια,

                  —

                  να εναρμονίσει τα δεδομένα συναγερμού, κάνοντάς τα συγκρίσιμα μεταξύ διαφορετικών παρόχων εξοπλισμού.

            Περιγραφή του σχεδίου:

                  —

                  να συνδράμει ρυθμιστικούς φορείς να ενσωματώσουν και να εναρμονίσουν το λογισμικό συναγερμού, ώστε να συγκρίνουν δεδομένα από διαφορετικούς παρόχους και να διασφαλίσουν ότι η λήψη ρυθμιστικών αποφάσεων βασίζεται σε σωστή πληροφόρηση,

                  —

                  το πιλοτικό εργαλείο θα παραδοθεί και θα δοκιμαστεί από τους συμφεροντούχους κάθε κράτους. Θα προβούν σε πραγματική άσκηση προσομοίωσης με στήριξη του ΔΟΑΕ μέσω αποστολών εμπειρογνωμόνων. Έκθεση δοκιμής του εκπαιδευτικού εργαλείου θα εκπονηθεί και θα περιληφθεί στην τελική έκθεση. Η ανατροφοδότηση από τον ρυθμιστικό φορέα προς τοπικούς σταθμούς RPM θα αυξήσει την αποτελεσματικότητα του συστήματος και θα βελτιώσει το έργο των FLO.

            Αναμενόμενα αποτελέσματα του σχεδίου:

                  —

                  θα περιληφθεί ένας κύκλος κατάρτισης για το ανεπτυγμένο σύστημα, καθώς και ένα διαδραστικό έμπειρο σύστημα για εσφαλμένα σήματα συναγερμού. Το πρότυπο εργαλείο θα παραδοθεί και θα δοκιμαστεί από τους συμφεροντούχους κάθε κράτους. Ένας κύκλος κατάρτισης για το ανεπτυγμένο σύστημα θα ενταχθεί στο σύστημα, καθώς και ένα διαδραστικό έμπειρο σύστημα για εσφαλμένα σήματα συναγερμού. Ειδική έκθεση δοκιμής του ενσωματωμένου εργαλείου κατάρτισης θα συνταχθεί και θα σταλεί στην Επιτροπή. Θα παρασχεθεί πρότυπο υλικό στα κράτη μέλη της Ένωσης μέσω CONOP,

                  —

                  θα διεξαχθεί «δοκιμή μακέτας» σε ένα κράτος, θα γίνει ανάλυση και θα διατυπωθούν τυχόν απαιτήσεις αλλαγής με βάση την έκθεση των αποτελεσμάτων της δοκιμής,

                  —

                  θα υπάρξει εναρμόνιση σε επίπεδο ρυθμιστικής αρχής και, συνεπώς, μεταξύ ρυθμιστικών αρχών στην περιφερειακή και διεθνή συνεργασία τους, εντοπισμός και αντιμετώπιση πυρηνικών και άλλων ραδιενεργών υλικών,

                  —

                  θα χρησιμοποιηθεί ένα λειτουργικό πρότυπο ανά χώρα,

                  —

                  θα περιληφθεί πρωτόκολλο σε μελλοντική προμήθεια RPM που να περιλαμβάνει τις ειδικές απαιτήσεις που αφορούν το λογισμικό.

            Σχέδιο 3:
      Ενίσχυση πυρηνικής ασφάλειας με περιφερειακή εστίαση στη γειτονία της ΕΕ και στη Λατινική Αμερική
      Σκοπός του παρόντος σχεδίου είναι η ενίσχυση εθνικών ικανοτήτων για ανάπτυξη και κατάρτιση νομοθετικού και ρυθμιστικού πλαισίου και η οικοδόμηση ικανοτήτων εντός των κρατών μελών του ΔΟΑΕ για την καθιέρωση συνολικού συστήματος εθνικής πυρηνικής ασφάλειας. Η Ευρωπαϊκή Ένωση έχει ξεκινήσει ένα περιφερειακό σχέδιο στην Υποσαχάρια Αφρική που ασχολείται με το θέμα της ασφάλειας, της προστασίας και των διασφαλίσεων της παραγωγής ουρανίου, των μεταφορών και της ασφαλούς διαχείρισης ραδιενεργών πηγών. Το εν λόγω σχέδιο αναπτύσσει πυρηνικές δραστηριότητες σχετικές με την ασφάλεια, παρόμοιες με αυτές που προτείνονται στο παρόν σχέδιο. Ως εκ τούτου, ο ΔΟΑΕ θα επωφεληθεί από την ανατροφοδότηση και τα αποτελέσματα του ενωσιακού σχεδίου για να υλοποιήσει δραστηριότητες εν όλω ή εν μέρει στις ενδιαφερόμενες περιοχές. Το πρόγραμμα ανταποκρίνεται στις κατευθύνσεις που ορίζονται στο ΕΠ 13 της GC/RES/10, η οποία προέτρεψε τη Γραμματεία να διευκολύνει διαδικασία συντονισμού σχετικά με τη διασύνδεση μεταξύ ασφάλειας και προστασίας. Δύο τμήματα του ΔΟΑΕ θα συμμετάσχουν: το NRSW (ασφάλεια) και το NSNS (ασφάλιση) σε μια υποπεριφερειακή προσέγγιση ικανότητας.
      3.1.   Ενίσχυση πυρηνικής ασφάλειας
      Σκοπός του σχεδίου:

                  —

                  να ενισχυθούν οι ικανότητες των κρατών να προβλέπουν, να ανιχνεύουν, να ανταποκρίνονται και να προστατεύουν τους ανθρώπους, την ιδιοκτησία, το περιβάλλον και την κοινωνία από εγκληματικές ή εκ προθέσεως μη εξουσιοδοτημένες πράξεις με αντικείμενο πυρηνικά ή άλλα ραδιενεργά υλικά εκτός ρυθμιστικού ελέγχου, μεταξύ άλλων μέσω περιφερειακών προσπαθειών ανάπτυξης ικανοτήτων, όπου είναι δυνατόν.

            Περιγραφή του σχεδίου:

                  —

                  δραστηριότητες που προσδιορίζονται σε INSSP σε δέκα κράτη σχετικά με την υλοποίηση εθνικών καθεστώτων πυρηνικής ασφάλειας θα μετασχηματιστούν σε συγκεκριμένες ενέργειες. Θα οριστούν ορόσημα για την αντιμετώπιση των σχετικών ζητημάτων που να οδηγούν σε βιώσιμες λύσεις για το κράτος ως προς την πυρηνική ασφάλεια. Συμφωνημένα χρονοδιαγράμματα και δεσμεύσεις θα εξασφαλίσουν συνολική υλοποίηση των έργων που θα υλοποιηθούν κατόπιν διασταύρωσης με υφιστάμενα σχέδια των ΧΒΑΠ κέντρων αριστείας της ΕΕ.

            Αναμενόμενο αποτέλεσμα του σχεδίου:

                  —

                  αύξηση εθνικών ικανοτήτων στις δικαιούχες χώρες.

            3.2.   Ενίσχυση του εθνικού νομικού και ρυθμιστικού πλαισίου πυρηνικής ασφάλειας
      Σκοπός του σχεδίου:

                  —

                  να ενισχύσει το εθνικό νομοθετικό και ρυθμιστικό πλαίσιο, καθώς και την ικανότητα των κρατών να αναπτύσσουν περιφερειακές ανταλλαγές βέλτιστων πρακτικών, όπως αυτές εφαρμόζονται σε κάθε αρχή που συμμετέχει στην ασφάλεια πυρηνικών και άλλων ραδιενεργών υλικών, είτε υπό ρυθμιστικό έλεγχο είτε εκτός ρυθμιστικού ελέγχου,

                  —

                  να παράσχει στα κράτη οικονομικώς αποδοτικά μέσα για να τα βοηθήσει να εκπληρώσουν εθνικές, περιφερειακές και διεθνείς υποχρεώσεις, να θεσπίσουν δεσμευτικά και διεθνή νομικά μέτρα και να προσηλωθούν σε μη δεσμευτικές νομικές πράξεις.

            Περιγραφή του σχεδίου:

                  —

                  προγραμματισμός αποστολών εμπειρογνωμόνων με σκοπό να εντοπιστούν ελλείψεις υφιστάμενων νόμων και κανονισμών, βοήθεια προς τα κράτη να προσαρμοστούν, όπου χρειάζεται, με βέλτιστη χρήση υφιστάμενης ευρωπαϊκής νομοθεσίας στους σχετικούς τομείς,

                  —

                  χρήση συνεργειών με άλλους διεθνείς οργανισμούς, όπως ο Παγκόσμιος Οργανισμός Τελωνείων, όπου κρίνεται σκόπιμο,

                  —

                  συνέχιση συζητήσεων στα εμπλεκόμενα κράτη σχετικά με τις στρατηγικές τους και εξασφάλιση στήριξης για την ανάπτυξη της εθνικής τους υποδομής,

                  —

                  ευαισθητοποίηση των υπευθύνων λήψης πολιτικών αποφάσεων σχετικά με τη σημασία της κατάλληλης νομοθεσίας για πυρηνική ασφάλεια και ρύθμιση,

                  —

                  ένταξη στα INSSP των εμπλεκόμενων κρατών.

            Αναμενόμενα αποτελέσματα του σχεδίου:

                  —

                  βοήθεια στην κατάρτιση νόμων και κανονισμών για χώρες,

                  —

                  επικαιροποίηση νόμων και κανονισμών, εφόσον απαιτείται,

                  —

                  κατάρτιση εκθέσεων που να εντοπίζουν την τρέχουσα κατάσταση και συστάσεων για το νομικό και ρυθμιστικό πλαίσιο του αντίστοιχου κράτους,

                  —

                  δέσμευση των κρατών να εκτελέσουν συστάσεις και να προβούν σε επακόλουθες ενέργειες μετά από δύο χρόνια,

                  —

                  να υπάρξει επεξεργασία και αξιολόγηση των αποτελεσμάτων,

                  —

                  να ενσωματωθούν τα επιτεύγματα στην τελική έκθεση.

            3.3.   Ασφάλεια ραδιενεργών πηγών
      Σκοποί του σχεδίου:

                  —

                  να ενισχύσει τη ρυθμιστική υποδομή ενός κράτους για την ασφάλεια ραδιενεργών πηγών, συναφών εγκαταστάσεων και συναφών δραστηριοτήτων, περιλαμβανομένων των μεταφορών,

                  —

                  να δημιουργηθούν, κατά περίπτωση, εθνικά μητρώα ραδιενεργών πηγών στα επιλεγμένα κράτη,

                  —

                  να υπάρξει συνεργασία με κράτη για να θεσπίσουν και να υλοποιήσουν εθνικές στρατηγικές για τη διαχείριση πηγών εκτός χρήσης, συμπεριλαμβανομένου του επαναπατρισμού στη χώρα προέλευσης ή στον προμηθευτή· εθνική ασφαλής αποθήκευση εν αναμονή της διάθεσης ή εξαγωγή για ανακύκλωση ή επαναχρησιμοποίηση ή ασφαλής αποθήκευση όπως αναφέρεται στο σχέδιο 7.

            Περιγραφή του σχεδίου:

                  Εξασφάλιση ασφάλειας της πηγής μέσω:

                              —

                              δημιουργίας εθνικού ευρετηρίου ραδιενεργών πηγών και αξιολόγησης συστημάτων υλικής προστασίας σε εγκαταστάσεις,

                              —

                              προγραμματισμού πέντε αποστολών εμπειρογνωμόνων που να εκδώσουν συνοπτική έκθεση, η οποία να περιλαμβάνει την τρέχουσα κατάσταση και συστάσεις.

                  Αναμενόμενα αποτελέσματα του σχεδίου:

                              —

                              εκθέσεις αξιολόγησης έπειτα από αποστολές που να συνοψίζουν τα πορίσματα όσον αφορά το εθνικό ευρετήριο και/ή το καθεστώς υλικής προστασίας σε εγκαταστάσεις,

                              —

                              θέσπιση μέτρων υλικής προστασίας σε εγκαταστάσεις όπου χρησιμοποιούνται ή αποθηκεύονται πηγές υψηλής ραδιενέργειας,

                              —

                              εξοπλισμός για τη στήριξη ρυθμιστικών οργανισμών στη διενέργεια επιθεωρήσεων εθνικής ασφάλειας επί εγκαταστάσεων.

            3.4.   Ανάπτυξη ανθρώπινων πόρων
      Σκοπός του σχεδίου:
      Να ενισχύσει τις ικανότητες των κρατών να προβλέπουν, να ανιχνεύουν, να ανταποκρίνονται και να προστατεύουν τους ανθρώπους, την ιδιοκτησία, το περιβάλλον και την κοινωνία από εγκληματικές ή εκ προθέσεως μη εξουσιοδοτημένες πράξεις με αντικείμενο πυρηνικά ή άλλα ραδιενεργά υλικά εκτός ρυθμιστικού ελέγχου, μεταξύ άλλων μέσω περιφερειακής ανάπτυξης ανθρώπινων πόρων και προσπαθειών για ανάπτυξη ικανοτήτων, όπου είναι διαθέσιμες.
      Περιγραφή του σχεδίου:

                  —

                  να υλοποιηθούν, λαμβανομένων δεόντως υπόψη παρόμοιων προσπαθειών που έχουν μέχρι σήμερα υλοποιηθεί και προκειμένου να διασφαλιστεί η συνέχειά τους, μαθήματα επαγγελματικής εξέλιξης (ΜΕΕ) για μέλη πανεπιστημιακού διδακτικού προσωπικού από πανεπιστήμια που σχεδιάζουν να υλοποιήσουν μεταπτυχιακά προγράμματα στην πυρηνική ασφάλεια, ώστε να δοθεί στο πανεπιστημιακό διδακτικό προσωπικό η δυνατότητα να διδάξουν κουλτούρα πυρηνικής ασφάλειας στα ιδρύματά τους,

                  —

                  να ενθαρρυνθεί η παροχή κατάρτισης στην κουλτούρα πυρηνικής ασφάλειας σε διάφορα επαγγελματικά ακροατήρια μέσω των ΚΥΠΑ ή των ΧΒΑΠ κέντρων αριστείας της ΕΕ που βρίσκονται στην περιοχή,

                  —

                  να παρασχεθεί ειδικός εξοπλισμός για σκοπούς εκπαίδευσης και κατάρτισης, όπως μέσα ανίχνευσης που χρησιμοποιούν οι FLO, τον οποίο θα χειρίζονται και θα ελέγχουν οι φοιτητές ή οι εκπαιδευόμενοι.

            Αναμενόμενα αποτελέσματα του σχεδίου:

                  —

                  να καταρτισθούν τουλάχιστον 15 μέλη πανεπιστημιακού διδακτικού προσωπικού σε κάθε ΜΕΕ σε θέμα που θα καθοριστεί αργότερα (θα υποβληθεί κατάλογος καταρτισμένου πανεπιστημιακού διδακτικού προσωπικού),

                  —

                  τουλάχιστον δύο εκπαιδευτικά προγράμματα να γίνουν μέσω ΚΥΠΑ στην περιοχή (θα υποβληθούν κατάλογοι μαθημάτων και εκπαιδευμένων υπαλλήλων),

                  —

                  να διατεθεί διδακτικό και εκπαιδευτικό υλικό στα ΜΕΕ και σε εκπαιδευτικές εκδηλώσεις (τα υλικά θα τα επανεξετάσουν και εκπρόσωποι της Ένωσης).

            3.5.   Έμφαση στη Λατινική Αμερική
      Έμφαση στη στήριξη των ισπανόφωνων κρατών της Λατινικής Αμερικής. Στόχος είναι η μετάφραση όσο το δυνατόν περισσότερων σχετικών εγγράφων στην ισπανική γλώσσα, για την καλύτερη αξιοποίηση των αποτελεσμάτων των δραστηριοτήτων των εν λόγω κρατών.
      3.5.1.   Πρόγραμμα εκπαίδευσης
      Διεθνές/Περιφερειακό σεμινάριο πυρηνικής ασφάλειας:
      Θα πραγματοποιηθεί σεμινάριο διάρκειας δύο εβδομάδων για επαγγελματίες των αναπτυσσόμενων χωρών, κατά προτίμηση με εμπειρία ενός έως τριών ετών, εργαζόμενων σε σχετικό φορέα της χώρας τους και αρμόδιων σε μερικά θέματα πυρηνικής ασφάλειας. Οι υποψήφιοι θα πρέπει να έχουν συγκεκριμένο επαγγελματικό ενδιαφέρον για γνώση της πυρηνικής ασφάλειας, μολονότι το ακαδημαϊκό τους υπόβαθρο μπορεί να διαφέρει. Οι υποψήφιοι με επιστημονική ή τεχνική κατάρτιση σχετική με την πυρηνική ασφάλεια, όπως η πυρηνική φυσική, η πυρηνική μηχανική ή οι πολιτικές επιστήμες, και/ή σε σχετικούς τομείς προσκαλούνται ιδιαιτέρως να δηλώσουν ενδιαφέρον.
      Η παρούσα δραστηριότητα πρόκειται να διοργανωθεί στην Ισπανία, σε ισπανική και αγγλική γλώσσα. Θα αφορά τα κράτη της Λατινικής και της Κεντρικής Αμερικής. Το πρόγραμμα θα βασίζεται στο πρόγραμμα των σεμιναρίων του Διεθνούς Κέντρου Θεωρητικής Φυσικής, με τη στήριξη της ιταλικής κυβέρνησης.
      Περιφερειακό σεμινάριο πυρηνικής ασφάλειας στην Κούβα:
      Το περιεχόμενο και το υλικό που περιγράφεται στο σημείο 3.5.1 θα αποτελέσουν τη βάση για το περιφερειακό σεμινάριο πυρηνικής ασφάλειας στην Κούβα. Θα διεξαχθεί σε συνεργασία με το κέντρο υποστήριξης της πυρηνικής ασφάλειας που ιδρύεται στην Κούβα. Το σεμινάριο αυτό πρόκειται να διεξαχθεί σε περιφερειακό επίπεδο και για την προώθηση της εκπαίδευσης σε θέματα πυρηνικής ασφάλειας στη Λατινική Αμερική.
      Αναμενόμενα αποτελέσματα του σχεδίου:

                  —

                  βελτίωση της κατανόησης, στην περιοχή, των αρχών της πυρηνικής ασφάλειας.

            3.5.2.   Δραστηριότητες επακολούθησης για την πυρηνική ασφάλεια υλικών εκτός ρυθμιστικού ελέγχου για προηγούμενες κοινές δράσεις και αποφάσεις
      Σκοπός του σχεδίου:

                  —

                  να διασφαλιστεί η βιωσιμότητα του έργου που δρομολογήθηκε με προηγούμενες κοινές δράσεις και αποφάσεις και να συνεχιστεί η ενίσχυση της πυρηνικής ασφάλειας σε κράτη της Λατινικής και της Κεντρικής Αμερικής.

            Περιγραφή του σχεδίου:
      Ο ΔΟΑΕ έχει λάβει ορισμένα αιτήματα για βοήθεια στη Λατινική και στην Κεντρική Αμερική η υλοποίηση των οποίων θα διασφαλίσει τη βιωσιμότητα των δραστηριοτήτων που ξεκίνησαν δυνάμει προηγούμενων κοινών δράσεων και αποφάσεων. Τα αιτήματα προσδιορίζονται σε INSSP και καλύπτουν αποστολές εμπειρογνωμόνων, ιδίως σε νοσοκομεία, επιτόπιες ασκήσεις, εθνικά μαθήματα κατάρτισης (ΕΜΚ) / ΠΜΚ / ΔΜΚ και την προμήθεια ορισμένων εξοπλισμών ανίχνευσης στην Αργεντινή και στην Κούβα.
      Αναμενόμενα αποτελέσματα του σχεδίου:

                  —

                  διεξαγωγή των δραστηριοτήτων στα προσδιορισθέντα κράτη.

            3.6.   Πυρηνική ασφάλεια υλικών εκτός ρυθμιστικού ελέγχου στα κράτη της γειτονίας της ΕΕ
      Σκοπός του σχεδίου:

                  —

                  διεξαγωγή αποστολών εμπειρογνωμόνων, επιτόπιων ασκήσεων, ΕΜΚ/ΠΜΚ/ΔΜΚ και προμήθεια ορισμένων εξοπλισμών ανίχνευσης στο Αζερμπαϊτζάν, στην Ιορδανία, στον Λίβανο, στο Μαρόκο, στην Ουκρανία και σε άλλα κράτη της γειτονίας της ΕΕ.

            Σχέδιο 4:
      Ενίσχυση των γνώσεων στην ασφάλεια υπολογιστών
      Η διεύθυνση Πυρηνικής Ασφάλειας του ΔΟΑΕ παρέχει ένα ολοκληρωμένο σύνολο δραστηριοτήτων για να συνδράμει τα κράτη στην καθιέρωση και στην ενίσχυση της ασφάλειας των υπολογιστών στο πλαίσιο εθνικών καθεστώτων πυρηνικής ασφάλειας. Το παρόν σχέδιο θα στηρίξει το πρόγραμμα δραστηριοτήτων του ΔΟΑΕ για τη συνδρομή των κρατών στη βελτίωση της ασφάλειας υπολογιστών στο πλαίσιο των εθνικών καθεστώτων πυρηνικής ασφάλειας.
      Σκοπός του σχεδίου:

                  —

                  ο ΔΟΑΕ επιθυμεί να συμβάλει στην ευαισθητοποίηση και στην καθοδήγηση των κρατών, ώστε να βελτιώσουν την ικανότητά τους για πρόληψη και αντιμετώπιση ενός φάσματος συμβάντων πυρηνικής ασφάλειας. Η υποστήριξη επικεντρώνεται στην πρόληψη, στην ανίχνευση και στην αντιμετώπιση συμβάντων ασφάλειας πληροφοριών τα οποία μπορούν, άμεσα ή έμμεσα, να επηρεάσουν δυσμενώς την πυρηνική προστασία και ασφάλεια.

            Περιγραφή του σχεδίου:

                  —

                  παροχή κατάρτισης σε διεθνές και περιφερειακό επίπεδο και εκπαιδευτική υποστήριξη για την ενίσχυση των γνώσεων και της ανάπτυξης ικανοτήτων στον τομέα της ασφάλειας υπολογιστών,

                  —

                  παροχή στήριξης για την ανάπτυξη εθνικών ικανοτήτων στον τομέα της ασφάλειας πληροφοριών και υπολογιστών για τα καθεστώτα πυρηνικής ασφάλειας,

                  —

                  διεξαγωγή και διευκόλυνση συνεδριάσεων και φόρουμ εμπειρογνωμόνων προς στήριξη της ανταλλαγής πληροφοριών και της συζήτησης επί συγκεκριμένων ενοτήτων της ασφάλειας υπολογιστών,

                  —

                  παροχή υποστήριξης για τη διεθνή διάσκεψη / το διεθνές συμπόσιο του ΔΟΑΕ με θέμα την ασφάλεια υπολογιστών σε έναν πυρηνικό κόσμο, το 2019 (στην έδρα του ΔΟΑΕ).

            Αναμενόμενα αποτελέσματα του σχεδίου:

                  —

                  καλύτερη γνώση των σχετικών με την πυρηνική ασφάλεια αναγκών στην ασφάλεια υπολογιστών και διαμόρφωση βοηθητικών υλικών/δραστηριοτήτων προς διευκόλυνση της διαμόρφωσης και της ενίσχυσης προγραμμάτων ασφάλειας υπολογιστών,

                  —

                  βελτίωση των εθνικών ικανοτήτων εφαρμογής και διατήρησης της ασφάλειας υπολογιστών ως συνιστώσας του καθεστώτος πυρηνικής ασφάλειας,

                  —

                  ευαισθητοποίηση και χρήση των κατευθυντήριων γραμμών και των βοηθητικών δραστηριοτήτων του NSNS για την ενίσχυση της ασφάλειας υπολογιστών των κρατών ως συνιστώσας των καθεστώτων πυρηνικής ασφάλειάς τους,

                  —

                  ανταλλαγή πληροφοριών σε παγκόσμιο/περιφερειακό επίπεδο όσον αφορά διδάγματα και ορθές πρακτικές που άπτονται της εφαρμογής της ασφάλειας υπολογιστών στο πλαίσιο καθεστώτος πυρηνικής ασφάλειας,

                  —

                  καλύτερη συνεργασία με τους βιομηχανικούς εταίρους, καθώς και μεταξύ αυτών, στην ανάπτυξη τεχνολογιών και υπηρεσιών που παρέχουν υψηλότερη ανθεκτικότητα και καλύτερη απόκριση έναντι κυβερνοεπιθέσεων,

                  —

                  εθνικές δομές κατάρτισης για την οικοδόμηση ικανοτήτων στην ασφάλεια υπολογιστών στο πλαίσιο καθεστώτος πυρηνικής ασφάλειας, για παράδειγμα με τη συνδρομή των κέντρων υποστήριξης της πυρηνικής ασφάλειας στη διαμόρφωση εκπαιδευτικών προγραμμάτων ασφάλειας υπολογιστών,

                  —

                  διευκόλυνση της κοινοχρησίας πληροφοριών σε κεντρικό επίπεδο, προς στήριξη της ανταλλαγής πληροφοριών περί ασφάλειας υπολογιστών οι οποίες αφορούν συμφεροντούχους του τομέα της πυρηνικής ασφάλειας,

                  —

                  διεξαγωγή της διεθνούς διάσκεψης / του διεθνούς συμποσίου του ΔΟΑΕ με θέμα την ασφάλεια υπολογιστών σε έναν πυρηνικό κόσμο.

            Σχέδιο 5:
      Ασφάλεια πυρηνικού υλικού και πυρηνικών εγκαταστάσεων
      Ο ΔΟΑΕ θα συνεχίσει να συμβάλλει στη βελτίωση της παγκόσμιας και της εθνικής πυρηνικής ασφάλειας μέσα από δραστηριότητες που θα στηρίζουν, κατόπιν αιτήματος, τις προσπάθειες των κρατών να μειώσουν τον κίνδυνο χρησιμοποίησης πυρηνικών ή άλλων ραδιενεργών υλικών, κατά τη χρήση, την αποθήκευση και/ή τη μεταφορά τους, για κακόβουλες πράξεις. Τα εθνικά συστήματα πυρηνικής ασφάλειας είναι ανάγκη να υποστηριχθούν με την παροχή αναβαθμίσεων ασφάλειας στις πυρηνικές εγκαταστάσεις ή στις ραδιενεργές πηγές και συστηματικής κατάρτισης σε εθνικό επίπεδο, καθώς και με την παροχή της ειδικής τεχνικής υποστήριξης που απαιτείται για την αποτελεσματική χρήση και συντήρηση των συστημάτων φυσικής προστασίας και άλλων τεχνικών συστημάτων πυρηνικής ασφάλειας.
      Σκοπός του σχεδίου:

                  —

                  ενίσχυση της πρώτης γραμμής άμυνας των κρατών, υπό τη μορφή της ασφάλειας του πυρηνικού υλικού και των πυρηνικών εγκαταστάσεων.

            Περιγραφή του σχεδίου:

                  —

                  αναβάθμιση της φυσικής προστασίας μιας εγκατάστασης ώστε να διασφαλιστεί ότι πληρούνται οι συστάσεις που περιλαμβάνονται στο έγγραφο INFCIRC/225/Rev.5,

                  —

                  αξιολόγηση των συστημάτων φυσικής προστασίας σε πυρηνικές εγκαταστάσεις, βάσει αιτημάτων των κρατών μελών.

            Αναμενόμενα αποτελέσματα του σχεδίου:

                  —

                  προστατευμένα πυρηνικά υλικά και προστατευμένες πυρηνικές εγκαταστάσεις· βοήθεια προς το κράτος να συντηρεί με βιώσιμο τρόπο τον παρεχόμενο εξοπλισμό μετά την εγκατάστασή του,

                  —

                  παροχή εκτίμησης αντικτύπου της προστιθέμενης αξίας και του οφέλους από τα ενωσιακά κονδύλια.

            Σχέδιο 6:
      Αποστολές της Διεθνούς Συμβουλευτικής Υπηρεσίας Φυσικής Προστασίας (IPPAS)
      Το πρόγραμμα της IPPAS, που ξεκίνησε το 1995, είναι θεμελιώδες μέρος των προσπαθειών του ΔΟΑΕ να βοηθήσει τα κράτη μέλη να θεσπίσουν και να διατηρούν ένα αποτελεσματικό καθεστώς φυσικής προστασίας έναντι μη εξουσιοδοτημένης απομάκρυνσης πυρηνικών υλικών και έναντι δολιοφθοράς στις πυρηνικές εγκαταστάσεις και στα υλικά. Η IPPAS παρέχει συμβουλές από ομοτίμους σχετικά με την εφαρμογή συναφών διεθνών μέτρων, ιδίως της ΤΣΦΠΠΥ, και την εφαρμογή των εγγράφων καθοδήγησης του Nuclear Security Series του ΔΟΑΕ, ιδίως των θεμελιωδών αρχών και των συστάσεων.
      Σκοπός του σχεδίου:

                  —

                  συνδρομή των κρατών στον μετασχηματισμό διατάξεων διεθνών μέτρων περί πυρηνικής ασφάλειας και κατευθυντήριων γραμμών του ΔΟΑΕ σε ρυθμιστικές απαιτήσεις για τον σχεδιασμό και τη λειτουργία των συστημάτων φυσικής προστασίας,

                  —

                  παροχή νέων ιδεών σε κρατικούς φορείς και εγκαταστάσεις και εντοπισμός και συζήτηση των ορθών πρακτικών φυσικής προστασίας που θα μπορούσαν να αποβούν ωφέλιμες για την ενίσχυση της πυρηνικής ασφάλειας.

            Περιγραφή του σχεδίου:

                  —

                  πραγματοποίηση και ολοκλήρωση αποστολών της IPPAS σε έξι κράτη,

                  —

                  βάσει των ήδη ληφθέντων αιτημάτων από τον ΔΟΑΕ, πραγματοποίηση αποστολών στη Λευκορωσία, στη Λαϊκή Δημοκρατία του Κονγκό, στην Τζαμάικα, στον Λίβανο, στη Μαδαγασκάρη και στο Βιετνάμ.

            Αναμενόμενα αποτελέσματα του σχεδίου:

                  —

                  βελτίωση και διατήρηση της πυρηνικής ασφάλειας στις χώρες στόχους,

                  —

                  εκπόνηση τελικών εκθέσεων αποστολής για τις χώρες, με περιγραφή των δραστηριοτήτων επακολούθησης στην τελική έκθεση.

            Σχέδιο 7:
      Επαναπατρισμός πηγών
      Η ασφάλεια των ραδιενεργών πηγών θα πρέπει να αντιμετωπίζεται σε όλα τα στάδια του κύκλου ζωής, περιλαμβανομένου του σταδίου παύσης της χρήσης της πηγής. Τα κράτη θα παροτρυνθούν να διαμορφώσουν εθνικές στρατηγικές για τη διαχείριση των πηγών εκτός χρήσης, οι οποίες θα περιλαμβάνουν μία ή περισσότερες από τις ακόλουθες επιλογές διαχείρισης: επαναπατρισμό στη χώρα προέλευσης ή στον προμηθευτή, εθνική ασφαλή αποθήκευση εν αναμονή απόρριψης ή εξαγωγή προς ανακύκλωση ή επαναχρησιμοποίηση ή ασφαλή αποθήκευση.
      Σκοποί του σχεδίου:

                  —

                  συνέχιση της στήριξης του ΔΟΑΕ προς τα κράτη, με σκοπό την ενίσχυση των εθνικών ικανοτήτων πυρηνικής ασφάλειας όσον αφορά την προστασία των ανθρώπων, της ιδιοκτησίας και του περιβάλλοντος από συμβάντα πυρηνικής ασφάλειας που συνδέονται με πυρηνικά ή άλλα ραδιενεργά υλικά εκτός ρυθμιστικού ελέγχου. Σε αυτήν την περίπτωση συγκαταλέγονται η ανάπτυξη εθνικών ικανοτήτων για τη διαχείριση πηγών εκτός χρήσης, η αναζήτηση ορφανών πηγών και, εάν χρειάζεται, ο επαναπατρισμός ή η εξαγωγή τους για ανακύκλωση. Ανάλογα με τον επείγοντα χαρακτήρα των πηγών που ανιχνεύονται μέσω των δραστηριοτήτων που συνδέονται με την κατάρτιση εθνικών ευρετηρίων στο πλαίσιο του σχεδίου 3, αρκετές πηγές υψηλής ραδιενέργειας θα επαναπατριστούν με αυτήν τη χρηματοδότηση,

                  —

                  εντοπισμός και ταυτοποίηση ραδιενεργών πηγών σε συνθήκες που υποδεικνύουν ανάγκη τελικής επεξεργασίας και αποθήκευσής τους σε προστατευόμενο και ασφαλές μέρος στις επιλεγμένες χώρες ή επαναπατρισμού τους στη χώρα προέλευσης ή στον προμηθευτή.

            Περιγραφή του σχεδίου:

                  —

                  ανάλογα με τον επείγοντα χαρακτήρα των πηγών που ανιχνεύονται και προορίζονται για επαναπατρισμό μέσω του ευρετηρίου του σχεδίου 3, αρκετές ταυτοποιηθείσες πηγές θα επαναπατριστούν,

                  —

                  τα κράτη-αποδέκτες θα οριστούν από την Ένωση βάσει πρότασης του ΔΟΑΕ.

            Αναμενόμενα αποτελέσματα του σχεδίου:

                  —

                  ενοποίηση και τελική επεξεργασία των πηγών,

                  —

                  επαναπατρισμός στη χώρα προέλευσης δύο πηγών που ανιχνεύτηκαν ή εξαγωγή για ανακύκλωση ή επαναχρησιμοποίηση.

            Για την επιλογή των πηγών προς επαναπατρισμό θα ισχύσουν τα ακόλουθα κριτήρια: πηγή υψηλής ραδιενέργειας (κατηγορία 1 ή 2), ευρωπαϊκή προέλευση, μη διαθέσιμη χρηματοδότηση για επαναπατρισμό σε αυτό το σημείο, επαναπατρισμός μεμονωμένης πηγής, δηλαδή πηγής μη εντασσόμενης σε γενικότερο ευρετήριο, ώστε ο επαναπατρισμός μεμονωμένης πηγής να μειώσει σημαντικά τους κινδύνους.
      Σχέδιο 8:
      Συνέχεια στα σχέδια των κύκλων IV έως VI
      8.1.   Απειλή από πρόσωπα που κατέχουν εμπιστευτική θέση, λογιστική και έλεγχος πυρηνικού υλικού (NMAC)
      Σκοπός του σχεδίου:

                  —

                  προτείνεται να συνεχισθούν οι δράσεις που αναλήφθηκαν σε προηγούμενες κοινές δράσεις και αποφάσεις και στην τελευταία συμφωνία συνεισφοράς δυνάμει της απόφασης 2013/517/ΚΕΠΠΑ σχετικά με τα ακόλουθα δύο στοιχεία: προληπτικά και προστατευτικά μέτρα κατά των απειλών από πρόσωπα που κατέχουν εμπιστευτική θέση και όσον αφορά τη λογιστική και τον έλεγχο πυρηνικού υλικού.

            Περιγραφή του σχεδίου:

                  —

                  παροχή βασικών γνώσεων σχετικά με έννοιες, μεθόδους και τεχνολογίες που συμμορφώνονται με τις δεσμευτικές και μη δεσμευτικές πράξεις σχετικά με την πυρηνική ασφάλεια· επίδειξη στοιχείων ενός αποτελεσματικού εσωτερικού συστήματος NMAC σε πυρηνικές εγκαταστάσεις, προκειμένου να αυξηθεί η ικανότητα των κρατών μελών για την ανίχνευση μη εξουσιοδοτημένης χρήσης ή αφαίρεσης πυρηνικού υλικού· εξοικείωση των κρατών μελών με την απειλή από πρόσωπα που κατέχουν εμπιστευτική θέση, καθώς και εντοπισμός προληπτικών και προστατευτικών μέτρων κατά των απειλών από πρόσωπα που κατέχουν εμπιστευτική θέση.

            Αναμενόμενα αποτελέσματα του σχεδίου:

                  —

                  τα μαθήματα ωφελούν τα κράτη μέλη με την παροχή ορθών πρακτικών που προκύπτουν από τα έγγραφα καθοδήγησης και τα διδάγματα που αντλούνται από τους εμπειρογνώμονες οι οποίοι βοηθούν τα κράτη μέλη να εκπληρώνουν τις ανάγκες και τους στόχους ασφάλειας στις πυρηνικές εγκαταστάσεις,

                  —

                  NMAC: ο στόχος των μαθημάτων είναι η συνειδητοποίηση της ανάγκης για λειτουργία εσωτερικού συστήματος NMAC στις πυρηνικές εγκαταστάσεις, το οποίο να είναι αποτελεσματικό για τον εντοπισμό μη εξουσιοδοτημένης αφαίρεσης πυρηνικού υλικού, ιδίως έναντι του μη κρατικού φορέα. Το μαθήματα θα συγκρίνουν και θα αντιπαραβάλλουν τα στοιχεία ενός εσωτερικού προγράμματος NMAC με τις διασφαλίσεις του ΔΟΑΕ,

                  —

                  πρόσωπα που κατέχουν εμπιστευτική θέση: ο στόχος των μαθημάτων είναι να εξοικειωθούν οι συμμετέχοντες με τα μέτρα πυρηνικής ασφάλειας που αφορούν απειλές από πρόσωπα που κατέχουν εμπιστευτική θέση, περιλαμβανομένων της μη εξουσιοδοτημένης αφαίρεσης πυρηνικού υλικού (κλοπής), της δολιοφθοράς και της ασφάλειας στον κυβερνοχώρο σε εγκαταστάσεις που περιέχουν πυρηνικό υλικό,

                  —

                  τα έγγραφα καθοδήγησης του Nuclear Security Series ωφελούν τα κράτη μέλη παρέχοντας ευρείες οδηγίες για την επίτευξη των στόχων των αποτελεσματικών καθεστώτων πυρηνικής ασφάλειας,

                  —

                  NMAC: τόσο το NSS 25-G όσο και το NST-33 ωφελούν τα κράτη μέλη παρέχοντας κατευθύνσεις σχετικά με διάφορες πτυχές της εφαρμογής της NMAC, ιδίως τη διαχείριση του συστήματος NMAC, τη χρήση των μητρώων, την απογραφή του πραγματικού αποθέματος, τις μετρήσεις και τον έλεγχο της ποιότητας των μετρήσεων, τον έλεγχο του πυρηνικού υλικού, τη διακίνηση πυρηνικού υλικού, την ανίχνευση, διερεύνηση και διόρθωση παρατυπιών όσον αφορά την NMAC, καθώς και την αξιολόγηση και τη δοκιμή επιδόσεων του συστήματος NMAC,

                  —

                  Πρόσωπα που κατέχουν εμπιστευτική θέση: το NSS 8 ωφελεί τα κράτη μέλη παρέχοντας κατευθύνσεις σχετικά με προληπτικά και προστατευτικά μέτρα κατά των απειλών από πρόσωπα που κατέχουν εμπιστευτική θέση σε σχέση με τη μη εξουσιοδοτημένη αφαίρεση πυρηνικού υλικού ή τη δολιοφθορά πυρηνικού υλικού και εγκαταστάσεων, καθώς και παραπομπές στις συστάσεις του NSS 13. Το NSS 8 παρέχει γενική καθοδήγηση σχετικά με απειλές από πρόσωπα που κατέχουν εμπιστευτική θέση, με βάση την κατανόηση της κλιμακούμενης προσέγγισης, σχετικά με τον καθορισμό της απειλής από πρόσωπα που κατέχουν εμπιστευτική θέση και των τρόπων για την κατηγοριοποίηση των προσώπων που κατέχουν εμπιστευτική θέση, σχετικά με τον εντοπισμό των στόχων και των συστημάτων εγκαταστάσεων που χρειάζονται προστασία από κακόβουλες ενέργειες, καθώς και σχετικά με την εφαρμογή και την αξιολόγηση προληπτικών και προστατευτικών μέτρων σε επίπεδο εγκαταστάσεων για την αντιμετώπιση απειλών από πρόσωπα που κατέχουν εμπιστευτική θέση.

            8.2.   Ανάπτυξη της ασφάλειας και της προστασίας κατά τη μεταφορά
      Σκοπός του σχεδίου:
      Ο ΔΟΑΕ αναπτύσσει ολοκληρωμένη καθοδήγηση στο Nuclear Security Series, ώστε να διευκολύνει τα κράτη να εκπληρώνουν τις υποχρεώσεις τους που απορρέουν από το διεθνές νομικό πλαίσιο για την πυρηνική ασφάλεια. Απαιτείται πρόσθετη καθοδήγηση για την αντιμετώπιση της ασφάλειας του πυρηνικού και άλλου ραδιενεργού υλικού κατά τη μεταφορά.
      Περιγραφή του σχεδίου:

                  —

                  κατά τις δραστηριότητες με τις οποίες παρέχεται συνδρομή στα κράτη με στόχο τη βελτίωση της ασφάλειας κατά τη μεταφορά, οι ρυθμιστικές αρχές και άλλες αρμόδιες αρχές αναλαμβάνουν την ευθύνη της διασφάλισης του ραδιενεργού υλικού κατά τη μεταφορά, καθώς και τα σχετικά καθήκοντα. Επί του παρόντος, η κατάρτιση και η καθοδήγηση όσον αφορά την ασφάλεια και την προστασία παρέχονται κατά κύριο λόγο στα κράτη μέλη ξεχωριστά, παρά το γεγονός ότι σε πολλά κράτη μέλη το κοινό είναι το ίδιο. Ο ΔΟΑΕ εκτιμά ότι με τη μόχλευση των υφιστάμενων περιφερειακών δικτύων ασφάλειας τα κοινά προγράμματα κατάρτισης θα μπορούσαν να υλοποιούνται με επίκεντρο την ασφάλεια του υλικού, τη ρύθμιση των διεπαφών με ασφάλεια και την προστασία κατά τη μεταφορά.

            Αναμενόμενα αποτελέσματα του σχεδίου:

                  —

                  παραγωγή ενός εγχειριδίου σχετικά με την προστασία και την ασφάλεια των ραδιενεργών πηγών κατά τη μεταφορά. Το εν λόγω εγχειρίδιο θα μπορούσε επίσης να χρησιμεύει ως εργαλείο για τους απασχολούμενους στα πεδία της ασφάλειας και της προστασίας, ώστε να κατανοούν καλύτερα τις ενέργειες των συναδέλφων τους, με τελικό αποτέλεσμα τη δημιουργία εντονότερου, αποδοτικότερου πνεύματος ασφάλειας και προστασίας,

                  —

                  διεξαγωγή ενός ΔΜΚ, ενός ΠΜΚ και δύο ΕΜΚ μέσω περιφερειακών δικτύων, με στόχο τη συνειδητοποίηση της ανάγκης για ασφάλεια κατά τη μεταφορά ραδιενεργού υλικού και την παροχή των απαραίτητων γνώσεων στους συμμετέχοντες, ώστε να αναπτύξουν και να εφαρμόσουν εθνικές απαιτήσεις για την ασφάλεια κατά τη μεταφορά.

            8.3.   Πυρηνική εγκληματολογία
      Σκοπός του σχεδίου:

                  —

                  κατά τις διεθνείς διασκέψεις σχετικά με τα επιτεύγματα της πυρηνικής εγκληματολογίας υπογραμμίσθηκε η ανάγκη να επιδιωχθούν περιφερειακές προσεγγίσεις στον τομέα της πυρηνικής εγκληματολογίας που να εκφράζουν τις κοινές απαιτήσεις των κρατών μελών και τις υφιστάμενες ικανότητες, καθώς αναπτύσσουν ικανότητα πυρηνικής εγκληματολογίας για την εκπλήρωση των αναγκών τους στο πλαίσιο μιας υποδομής πυρηνικής ασφάλειας. Έχει υπάρξει σημαντικό ενδιαφέρον από αφρικανικά κράτη μέλη, στο πλαίσιο της ανάπτυξης και της επανεξέτασης του INSSP, ώστε να ενταχθεί η πυρηνική εγκληματολογία στην αντιμετώπιση περιστατικών πυρηνικής ασφάλειας. Το ενδιαφέρον αυτό οφείλεται στην ταχεία ανάπτυξη της Αφρικής, η οποία εξαρτάται από την άμεση πρόσβαση της βιομηχανίας, της ιατρικής και της έρευνας σε πυρηνικό και άλλο ραδιενεργό υλικό, αλλά μετριάζεται από σοβαρές απειλές κατά της ασφάλειας, συμπεριλαμβανομένων των τρομοκρατικών επιθέσεων που σημειώθηκαν στη Βόρεια και στην Υποσαχάρια Αφρική.

            Περιγραφή του σχεδίου:

                  —

                  ο ΔΟΑΕ θα καταβάλει συντονισμένες προσπάθειες για να αντιμετωπίσει τις ανάγκες των κρατών μελών μέσω της καινοτομίας, περιλαμβανομένου του προσανατολισμού σε εργαστηριακές μεθόδους. Ο ΔΟΑΕ έθεσε σε δοκιμή μια νέα πρακτική εισαγωγή στην κατάρτιση σε θέματα πυρηνικής εγκληματολογίας που διδάσκεται στα εργαστήρια πυρηνικής εγκληματολογίας. Το σχέδιο θα περιλαμβάνει ΔΜΚ για επαγγελματίες και τη μακροχρόνια παραμονή ενός επιστήμονα σε ένα από τα κύρια εργαστήρια πυρηνικής εγκληματολογίας, υπό την καθοδήγηση του φορέα υποδοχής και του ΔΟΑΕ.

            Αναμενόμενα αποτελέσματα του σχεδίου:

                  —

                  μια σημαντική συνιστώσα της συνδρομής προς τη Βόρεια Αφρική στον τομέα της πυρηνικής εγκληματολογίας είναι η ανάπτυξη του ανθρώπινου δυναμικού, για παράδειγμα σχετικών εμπειρογνωμόνων. Θα εντοπισθούν θέματα και ευκαιρίες για μελλοντική συνεργασία και ανάπτυξη στον τομέα της πυρηνικής εγκληματολογίας (δηλαδή έρευνα, επιβολή του νόμου, αναλυτικές ικανότητες, εξόρυξη ουρανίου, καθώς και ασφάλεια ραδιενεργών πηγών) σε ολόκληρη την περιοχή. Κατά τον τρόπο αυτό θα καθορισθούν δραστηριότητες υλοποίησης για την πυρηνική εγκληματολογία στη Βόρεια Αφρική. Οι συνεδριάσεις θα διεξάγονται στην αγγλική και στη γαλλική γλώσσα και όλα τα έγγραφα θα μεταφράζονται στα γαλλικά, ώστε να ενθαρρυνθεί η οικειοποίησή τους από τις δικαιούχες χώρες.

            Ενδεχόμενες δικαιούχες χώρες: όλα τα κράτη της Βόρειας Αφρικής και κράτη της γειτονίας της ΕΕ.
      8.4.   Διαμόρφωση ενός αποτελεσματικού εθνικού πλαισίου αντιμετώπισης
      Η απειλή πυρηνικής τρομοκρατίας έχει αναγνωρισθεί ως λόγος ανησυχίας για όλα τα κράτη, και ο κίνδυνος χρήσης πυρηνικού ή άλλου ραδιενεργού υλικού σε εγκληματική πράξη ή εκ προθέσεως μη εξουσιοδοτημένη πράξη συνιστά σοβαρή απειλή κατά της εθνικής και περιφερειακής ασφάλειας, με δυνητικά σοβαρές συνέπειες για τους ανθρώπους, την περιουσία και το περιβάλλον.
      Οι δυνητικές συνέπειες εγκληματικής πράξης ή εκ προθέσεως μη εξουσιοδοτημένης πράξης με αντικείμενο πυρηνικό και άλλο ραδιενεργό υλικό εκτός ρυθμιστικού ελέγχου εξαρτώνται από την ποσότητα, τη μορφή, τη σύνθεση και τη δραστηριότητα του υλικού. Οι εν λόγω πράξεις θα είχαν ενδεχομένως σοβαρές υγειονομικές, κοινωνικές, ψυχολογικές και οικονομικές επιπτώσεις, υλικές ζημίες, καθώς και πολιτικές και περιβαλλοντικές συνέπειες. Για παράδειγμα, διεξάγονται τακτικά σημαντικές δημόσιες εκδηλώσεις με διεθνή χαρακτήρα. Λόγω της προβολής τους, αποτέλεσμα της συνεχούς κάλυψης από τα μέσα ενημέρωσης, αναγνωρίζεται γενικά ότι υπάρχει μεγάλος κίνδυνος τρομοκρατικής επίθεσης σε μια πολιτική ή οικονομική σύνοδο κορυφής υψηλού επιπέδου ή σε μεγάλη αθλητική διοργάνωση.
      Πυρηνικό και άλλο ραδιενεργό υλικό διακινείται καθημερινά, είτε με εξουσιοδότηση και σύμφωνα με τους εθνικούς και διεθνείς κανονισμούς που διέπουν τη μεταφορά είτε χωρίς εξουσιοδότηση, ή το διαχειρίζονται εκείνοι που επιθυμούν να αποφύγουν την ανίχνευση. Με αποτελεσματικά μέτρα ελέγχου της πυρηνικής ασφάλειας διασφαλίζεται όσο είναι δυνατόν ότι πραγματοποιείται μόνο νόμιμη διακίνηση και ότι εφαρμόζονται πραγματιστικές και αποτελεσματικές διαδικασίες για την πρόληψη, την ανίχνευση και την άμεση αντιμετώπιση περιστατικών.
      Κάθε κράτος οφείλει να είναι προετοιμασμένο για την πρόληψη, την ανίχνευση και την αντιμετώπιση περιστατικών πυρηνικής ασφάλειας, περιλαμβανομένων εκείνων που είναι δυνατόν να προκαλέσουν καταστάσεις έκτακτης ανάγκης οφειλόμενες σε έκλυση ακτινοβολίας.
      Σκοπός του σχεδίου:

                  —

                  προκειμένου να διατηρηθεί και να ενισχυθεί η ικανότητα των κρατών μελών να αντιμετωπίζουν εγκληματικές ή εκ προθέσεως μη εξουσιοδοτημένες πράξεις με αντικείμενο πυρηνικό ή άλλο ραδιενεργό υλικό, ο ΔΟΑΕ παρέχει βοήθεια που επικεντρώνεται στη δημιουργία ενός αποτελεσματικού εθνικού πλαισίου αντιμετώπισης. Στο πλαίσιο αυτό, ο ΔΟΑΕ επιδιώκει να βοηθήσει τα κράτη μέλη να ανιχνεύουν πυρηνικό ή άλλο ραδιενεργό υλικό εκτός ρυθμιστικού ελέγχου και να αντιμετωπίζουν περιστατικά πυρηνικής ασφάλειας, εκτελώντας συμβουλευτικές αποστολές και αποστολές αξιολόγησης, προσφέροντας κατάρτιση στο ανθρώπινο δυναμικό και παρέχοντας συνδρομή για την προσχώρηση σε διεθνείς νομικές πράξεις και/ή για την ενίσχυση της σχετικής εθνικής νομοθεσίας και, τέλος, αναπτύσσοντας διεθνώς αποδεκτές κατευθυντήριες γραμμές τις οποίες θέτει στη διάθεση των κρατών.

            Περιγραφή του σχεδίου:

                  —

                  παροχή συνδρομής στα κράτη για την καθιέρωση και τη διατήρηση αποτελεσματικής εθνικής υποδομής αντιμετώπισης, μέσω του συντονισμού, της εφαρμογής και της παρακολούθησης των αποτελεσμάτων των ακόλουθων δραστηριοτήτων:

                              —

                              εκτέλεση συμβουλευτικών/υπηρεσιακών αποστολών στα κράτη για τον προσδιορισμό του τρόπου ενίσχυσης του πλαισίου αντιμετώπισης των περιστατικών πυρηνικής ασφάλειας και για την έκδοση σχετικών συστάσεων,

                              —

                              παροχή τεχνικής υποστήριξης προς τα κράτη για τη δημιουργία ικανοτήτων όσον αφορά αποτελεσματικά μέτρα αντιμετώπισης περιστατικών πυρηνικής ασφάλειας, περιλαμβανομένων της διαχείρισης σκηνών ραδιολογικού εγκλήματος και των σημαντικών δημόσιων εκδηλώσεων,

                              —

                              βοήθεια για τη δημιουργία ικανοτήτων, περιλαμβανομένων της παροχής κατάρτισης, εργαστηρίων, ασκήσεων και σεμιναρίων για μέτρα αντιμετώπισης περιστατικών πυρηνικής ασφάλειας.

            Αναμενόμενα αποτελέσματα του σχεδίου:

                  —

                  αναμένεται ότι τα κράτη που συμμετέχουν σε αυτό το πρόγραμμα θα έχουν ενισχύσει την εθνική τους ικανότητα για την αντιμετώπιση εγκληματικών ή εκ προθέσεως μη εξουσιοδοτημένων πράξεων με αντικείμενο πυρηνικό ή άλλο ραδιενεργό υλικό, διασφαλίζοντας τη δυνατότητά τους να αξιολογούν ταχέως και να κατηγοριοποιούν το περιστατικό βάσει παραγόντων όπως η απειλή, οι δυνητικές συνέπειες για τον άνθρωπο και το περιβάλλον, ο οικονομικός αντίκτυπος και η φύση του εκάστοτε πυρηνικού ή άλλου ραδιενεργού υλικού.

            8.5.   Ανίχνευση
      Σκοπός του σχεδίου:

                  —

                  οι δραστηριότητες αυτές αποτελούν συνέχεια εκείνων που έλαβαν χώρα στο πεδίο ανίχνευσης μέσω προηγούμενων κοινών δράσεων και αποφάσεων και της τελευταίας συμφωνίας συνεισφοράς. Ένα από τα αναγκαία στοιχεία προς υποστήριξη της δημιουργίας ενός αποτελεσματικού συστήματος πυρηνικής ασφάλειας είναι η ανάπτυξη εθνικής στρατηγικής ανίχνευσης. Η αποτελεσματική αρχιτεκτονική ανίχνευσης σε θέματα πυρηνικής ασφάλειας βασίζεται στην εθνική στρατηγική ανίχνευσης και στο εθνικό νομικό και ρυθμιστικό πλαίσιο για την πυρηνική ασφάλεια, υποστηρίζεται δε από την καλή λειτουργία του συστήματος επιβολής του νόμου.

            Περιγραφή του σχεδίου:

                  —

                  ο ΔΟΑΕ, εστιάζοντας την προσοχή του στον σχεδιασμό και στην ανάπτυξη της αρχιτεκτονικής ανίχνευσης, σκοπεύει να εκτελέσει έξι αποστολές εμπειρογνωμόνων και να παράσχει μέσα ανίχνευσης.

            Αναμενόμενα αποτελέσματα του σχεδίου:

                  —

                  δωρεά εξοπλισμού ανίχνευσης σύμφωνα με τη στρατηγική ανίχνευσης.

            II.   ΕΚΘΕΣΕΙΣ ΚΑΙ ΑΞΙΟΛΟΓΗΣΗ
      Ο ΔΟΑΕ θα υποβάλλει στον ΥΕ και στην Επιτροπή δύο ετήσιες εκθέσεις και τελική οικονομική και αναλυτική έκθεση σχετικά με την εκτέλεση των σχεδίων και, επιπλέον, τρεις άτυπες εξαμηνιαίες εκθέσεις προόδου. Ο ΔΟΑΕ θα καταρτίζει ειδικές άτυπες εκθέσεις σχετικά με συναφή θέματα, όταν είναι αναγκαίο, κατόπιν αιτήματος της Επιτροπής.
      Στην τελική οικονομική και αναλυτική έκθεση θα εξετάζονται οι λεπτομέρειες της εκτέλεσης όλων των σχεδίων και θα περιλαμβάνονται επίσης:

                  —

                  συνολική έκθεση δοκιμής του εργαλείου κατάρτισης του κεφαλαίου Ι σημείο 2.2, που θα πρέπει να ενσωματώνεται στην τελική έκθεση,

                  —

                  έκθεση για την τρέχουσα κατάσταση και συστάσεις σχετικά με το νομικό και ρυθμιστικό πλαίσιο του αντίστοιχου κράτους στο σχέδιο 3, σύμφωνα με τον βαθμό εμπιστευτικότητας που ζητήθηκε από το δικαιούχο κράτος,

                  —

                  επιτεύγματα του κεφαλαίου Ι σημείο 3.2.

            Αντίγραφα των εκθέσεων θα αποστέλλονται στην αντιπροσωπεία της Ένωσης στη Βιέννη.
      ΙΙΙ.   ΣΥΜΜΕΤΟΧΗ ΕΜΠΕΙΡΟΓΝΩΜΟΝΩΝ ΑΠΟ ΤΑ ΚΡΑΤΗ ΜΕΛΗ ΤΗΣ ΕΕ ΧΩΡΙΣ ΕΠΙΒΑΡΥΝΣΗ
      Η ενεργή συμμετοχή εμπειρογνωμόνων από κράτη μέλη της Ένωσης είναι απαραίτητη για την επιτυχή εφαρμογή της παρούσας απόφασης. Ο ΔΟΑΕ θα κάνει χρήση των εν λόγω εμπειρογνωμόνων για τα σχέδια. Ο ΔΟΑΕ θα αναπτύσσει προτάσεις για τα έξοδα που σχετίζονται με το προσωπικό που θα πρέπει να χρηματοδοτηθούν από τη συνεισφορά της Ένωσης, οι οποίες θα βασίζονται σε ανάλυση αναγκών, μόλις επέλθει συμφωνία για τον κατάλογο των δικαιούχων. Το εν λόγω προσωπικό θα προσλαμβάνεται σύμφωνα με τον εσωτερικό κανονισμό του ΔΟΑΕ.
      IV.   ΔΙΑΡΚΕΙΑ
      Η συνολική εκτιμώμενη διάρκεια εφαρμογής των σχεδίων είναι 36 μήνες.
      V.   ΔΙΚΑΙΟΥΧΟΙ
      Οι δικαιούχες χώρες των διάφορων σχεδίων θα λαμβάνονται από τους ακόλουθους αντίστοιχους καταλόγους.
      Εάν τα κράτη κρίνουν ότι δεν είναι σε θέση να αναλάβουν την παροχή συνδρομής, ο ΔΟΑΕ θα προτείνει νέους αποδέκτες στην CONOP με βάση τις ανάγκες που προσδιορίζονται μέσω INSSP.
      Δικαιούχοι του σχεδίου 1 θα είναι, στην Αφρική: Αλγερία, Αίγυπτος, Μαυριτανία, Νίγηρας, Μαρόκο, Τυνησία· στην Ασία και στον Ειρηνικό: Μαλαισία, Πακιστάν και άλλα κράτη —που θα πρέπει να καθορισθούν με αίτημα στήριξης προς τον ΔΟΑΕ· στη Λατινική Αμερική και στην Καραϊβική: Αργεντινή, Χιλή, Κολομβία, Κούβα, Περού, Ουρουγουάη, καθώς και τα κράτη της γειτονίας της ΕΕ.
      Δικαιούχοι του σχεδίου 2 θα είναι η Κούβα, η Ινδονησία, η Ιορδανία, ο Λίβανος, η Μαλαισία και το Βιετνάμ.
      Δικαιούχοι του σχεδίου 3 θα είναι κράτη της πολιτικής γειτονίας της ΕΕ: Αλβανία, Αλγερία, Αρμενία, Αζερμπαϊτζάν, Λευκορωσία, Βοσνία και Ερζεγοβίνη, Αίγυπτος, Γεωργία, Ιορδανία, Λίβανος, Λιβύη, πρώην Γιουγκοσλαβική Δημοκρατία της Μακεδονίας, Μαυριτανία, Δημοκρατία της Μολδαβίας, Μαυροβούνιο, Μαρόκο, Τυνησία, Τουρκία και Ουκρανία και οι χώρες της Λατινικής και Κεντρικής Αμερικής: Βολιβία, Χιλή, Κολομβία, Κούβα, Ισημερινός, Ονδούρα, Παναμάς, Παραγουάη.
      Δικαιούχοι του σχεδίου 4 θα είναι η Βόρεια Αφρική, η Νοτιοανατολική Ασία, η Λατινική Αμερική, τα έθνη / οι περιφέρειες σε αρχικά στάδια ανάπτυξης πυρηνικών προγραμμάτων και ικανοτήτων ερευνητικού αντιδραστήρα και το Βιετνάμ, η Αίγυπτος, η Τουρκία, η Ταϊλάνδη και άλλες που θα πρέπει να καθορισθούν σε μεταγενέστερο στάδιο.
      Δικαιούχος του σχεδίου 5 θα είναι η Αίγυπτος.
      Δικαιούχοι του σχεδίου 6 θα είναι η Λευκορωσία, η Λαϊκή Δημοκρατία του Κονγκό, η Τζαμάικα, ο Λίβανος, η Μαδαγασκάρη και το Βιετνάμ.
      Οι δικαιούχοι του σχεδίου 7 θα επιλεγούν μεταξύ των εξής: Αλβανίας, Μπαχρέιν, Μπουρκίνα Φάσο, πρώην Γιουγκοσλαβικής Δημοκρατίας της Μακεδονίας, Λιβάνου και Μαδαγασκάρης.
      Δικαιούχοι του σχεδίου 8 θα είναι η Αλγερία, η Αλβανία, το Μπανγκλαντές, η Κούβα, η Γεωργία, το Καζαχστάν, η Μαλαισία, το Μαρόκο, η Ουκρανία, το Βιετνάμ ή άλλα κράτη, που θα πρέπει να καθορισθούν σε μεταγενέστερο στάδιο, με αίτημα στήριξης προς τον ΔΟΑΕ σε INSSP από την Αφρική, την Ασία, την Κεντρική και τη Λατινική Αμερική· ειδικά κράτη υποδοχής: Γερμανία, Αυστρία.
      VI.   ΠΡΟΒΟΛΗ ΤΗΣ ΕΕ
      Ο ΔΟΑΕ λαμβάνει όλα τα απαραίτητα μέτρα για να προβληθεί το γεγονός ότι η δράση έχει χρηματοδοτηθεί από την Ένωση. Τα μέτρα αυτά θα εφαρμοστούν σύμφωνα με το εγχειρίδιο επικοινωνίας και προβολής για τις εξωτερικές δράσεις της ΕΕ της Επιτροπής, που έχει καταρτιστεί και δημοσιευτεί από την Ευρωπαϊκή Επιτροπή. Ο ΔΟΑΕ θα εξασφαλίσει έτσι την προβολή της συμβολής της Ένωσης με κατάλληλα διακριτικά και δημοσιότητα, αναδεικνύοντας τον ρόλο της Ένωσης, μεριμνώντας για τη διαφάνεια των δράσεών της και παρέχοντας μεγαλύτερη ενημέρωση όσον αφορά τους λόγους οι οποίοι οδήγησαν στην απόφαση, καθώς και τη στήριξη της απόφασης από την Ένωση και τα αποτελέσματα αυτής της στήριξης. Το υλικό που θα παραχθεί από το σχέδιο θα επιδεικνύει σε εμφανές σημείο τη σημαία της Ένωσης σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας. Κατά περίπτωση, ο ΔΟΑΕ θα καλεί εκπροσώπους της Ένωσης και των κρατών μελών της Ένωσης σε αποστολές ή εκδηλώσεις που συνδέονται με την εφαρμογή της παρούσας απόφασης.
      VII.   ΕΚΤΕΛΕΣΤΙΚΟΣ ΟΡΓΑΝΙΣΜΟΣ
      Η τεχνική εκτέλεση των σχεδίων θα ανατεθεί στον ΔΟΑΕ. Τα σχέδια θα υλοποιούνται απευθείας από το προσωπικό του ΔΟΑΕ, από εμπειρογνώμονες των κρατών μελών και από αναδόχους. Η εκτέλεση των σχεδίων θα πραγματοποιείται σύμφωνα με τη χρηματοδοτική και διοικητική συμφωνία-πλαίσιο και τη συμφωνία χρηματοδότησης που θα συναφθεί μεταξύ της Ευρωπαϊκής Επιτροπής και του ΔΟΑΕ.


Avis juridique important

|

E1995C0706(02)

Έγκριση κρατικής ενίσχυσης δυνάμει του άρθρου 61 της συμφωνίας ΕΟΧ και του άρθρου 1 παράγραφος 3 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου Απόφαση της Εποπτεύουσας Αρχής ΕΖΕΣ να μη προβληθούν αντιρρήσεις

Επίσημη Εφημερίδα αριθ. C 170 της 06/07/1995 σ. 0007 - 0007

Έγκριση κρατικής ενίσχυσης δυνάμει του άρθρου 61 της συμφωνίας ΕΟΧ και του άρθρου 1 παράγραφος 3 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου Απόφαση της Εποπτεύουσας Αρχής ΕΖΕΣ να μη προβληθούν αντιρρήσεις (95/C 170/07)Ημερομηνία έγκρισης: 24. 5. 1995Κράτος ΕΖΕΣ: ΝορβηγίαΑριθμός ενίσχυσης: 95-003 (πρώην αριθ. 93-141)Τίτλος: Πρόγραμμα αναπτυξιακών επιχορηγήσεων διευθυνόμενο από το Νορβηγικό Ταμείο Βιομηχανικής και Περιφερειακής Ανάπτυξης (SND)Στόχος:- Ενίσχυση προς τις μικρές και μεσαίες επιχειρήσεις (ΜΜΕ) για παροχή συμβουλών, κατάρτιση και διάδοση γνώσεων- Ενίσχυση επενδύσεων για εφαρμοσμένη έρευνα και ανάπτυξηΝομική βάση:- Νόμος για το SND της 3ης Ιουλίου 1992, αριθ. 97- Καταστατικό του SND της 4ης Ιανουαρίου 1993- Κρατικός προϋπολογισμός, κεφάλαιο 2420, θέση 50, αναπτυξιακές επιχορηγήσειςΠροϋπολογισμός: Πιστώσεις προϋπολογισμού 1995: 194 εκατομμύρια νορβηγικές κορόνεςΎψος ενίσχυσης:- 50 % του κόστους παροχής συμβουλών, κατάρτισης και διάδοσης γνώσεων- 25 % (35 % για τις ΜΜΕ) του κόστους των επενδύσεων για εφαρμοσμένη έρευνα και ανάπτυξηΔιάρκεια: ΑόριστηΌροι: Απλοποιημένη ετήσια έκθεση


title: 2010/798/ΕΕ: Απόφαση του Συμβουλίου, της 20ής Δεκεμβρίου 2010 , για τον διορισμό ενός μέλους της Επιτροπής των Περιφερειών από τη Σλοβακία

text:
               23.12.2010

               EL

               Επίσημη Εφημερίδα της Ευρωπαϊκής Ένωσης

               L 341/26

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 20ής Δεκεμβρίου 2010
   για τον διορισμό ενός μέλους της Επιτροπής των Περιφερειών από τη Σλοβακία
   (2010/798/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της σλοβακικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ και 2010/29/ΕΕ περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015 (1).

               (2)

               Η θέση ενός μέλους της Επιτροπής των Περιφερειών έχει κενωθεί λόγω της λήξης της θητείας του κ. Juraj BLANÁR,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζεται ως μέλος στην Επιτροπή των Περιφερειών, για το εναπομένον διάστημα της τρέχουσας εντολής, ήτοι έως τις 25 Ιανουαρίου 2015:
   ο κ. Pavol FREŠO

      predseda Bratislavského samosprávneho kraja.

   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 20 Δεκεμβρίου 2010.

            Για το Συμβούλιο

            Η Πρόεδρος

         J. SCHAUVLIEGE

      (1)  ΕΕ L 348 της 29.12.2009, σ. 22 και ΕΕ L 12 της 19.1.2010, σ. 11.